Sep 27,2016
ఎయిర్‌ఇండియాకు రూ.లక్ష జరిమానా
న్యూఢిల్లీ: నిర్లక్ష్యంగా వ్యవహరించి ప్రయాణికులకు పాడైపోయిన ఆహారాన్ని అందించినందుకు గాను ప్రభుత్వ రంగ విమానయాన సంస్థ ఎయిర్‌ ఇండియాకు అత్యున్నత వినియోగదారుల కమిషన్‌ మొట్టికాయలు వేసింది. సంబంధిత ప్రయాణికుడికి రూ.లక్ష నష్టపరిహారంగా చెల్లించాలంటూ ఆదేశాలు జారీ చేసింది. ముంబయి నుంచి న్యూయార్క్‌ వెళ్లే ఎయిర్‌ఇండియా విమానంలో ప్రయాణికులకు పాడైపోయిన ఆహారాన్ని సరఫరా చేసింది. దీనిపై మాలతీ మధుకర్‌ పహాడే అనే మహిళ వినియోగదారుల ఫోరమ్‌లో ఫిర్యాదు చేసింది. ఈ ఫిర్యాదును విచారించిన మహారాష్ట్ర స్టేట్‌ కమిషన్‌ ఎయిర్‌ ఇండియాకు జరిమానా విధించి, ప్రయాణికులకు కనీస మర్యాద ఇవ్వాలంటూ హెచ్చరించింది. దీనిపై అత్యున్నత వినియోగదారుల కమిషన్‌లో ఎయిర్‌ ఇండియా రివ్యూ పిటిషన్‌ 2015లో దాఖలు చేసింది. ఈ వివాదాన్ని విచారించిన జాతీయ వినియోగదారుల వివాదాల పరిష్కారాల కమిషన్‌, రివిజన్‌ పిటిషన్‌ కొట్టివేస్తూ రూ. లక్ష జరిమానా చెల్లించాల్సిం దేనంటూ ఆదేశించింది. సేవల్లో నిర్లక్ష్యం బట్టి జరిమానా విధించినట్టు బెంచ్‌ అధినేత జస్టిస్‌ అజిత్‌ బారిహూక్‌ తెలిపారు. వ్యాజ్యపు ఖర్చుల కింద అదనంగా మరో రూ.10,000 చెల్లించాలని కూడా ఆదేశాలు జారీ చేశారు.
మీ స్నేహితులకు రికమెండ్ చెయ్యండి